Σκοπός της οδηγίας είναι: η βελτίωση της ασφάλειας στη θάλασσα· η πρόληψη της θαλάσσιας ρύπανσης· η διασφάλιση ότι τα διεθνή πρότυπα ασφάλειας σχετικά με τον εξοπλισμό πλοίων της Ευρωπαϊκής Ένωσης (ΕΕ) θα ερμηνεύονται με τον ίδιο τρόπο σε όλη την ΕΕ. Η οδηγία επιβάλλει επιπρόσθετους όρους στις εθνικές αρχές οι οποίες είναι υπεύθυνες για την πιστοποίηση του εξοπλισμού πλοίων που φέρουν τη σημαία τους (βάσει διεθνών συμβάσεων) τη στιγμή της έκδοσης, της έγκρισης ή της ανανέωσης των πιστοποιητικών. Η οδηγία εφαρμόζεται σε όλα τα πλοία που φέρουν σημαία της ΕΕ, είτε το σκάφος βρισκόταν στην ΕΕ όταν εγκαταστάθηκε ο εξοπλισμός είτε όχι. Ο εξοπλισμός αξιολογείται από ανεξάρτητο, τρίτο φορέα ("κοινοποιημένο οργανισμό"). Αν πληροί τα πρότυπα ασφάλειας της οδηγίας φέρει σφραγίδα με σήμα πιστοποίησης ("πηδαλιόσχημο σήμα"). Οι κατασκευαστές εξοπλισμού μπορούν να επισυνάπτουν ηλεκτρονική ετικέτα στα προϊόντα τους. Αυτό καθιστά ευκολότερη την πρόληψη της παραποίησης και την παρακολούθηση της αγοράς. Τα κράτη μέλη της ΕΕ οφείλουν να διασφαλίζουν την εποπτεία της αγοράς σε επαρκή βαθμό. Εάν οι εθνικές αρχές πιστεύουν ότι κάποιο μέρος του εξοπλισμού που καλύπτεται από τη νομοθεσία θέτει σε κίνδυνο την ασφάλεια της ναυσιπλοΐας, την ανθρώπινη υγεία ή το περιβάλλον, ή εάν δεν συμμορφώνεται με τη νομοθεσία, ο προμηθευτής του πρέπει να τον αποσύρει. Η Ευρωπαϊκή Επιτροπή έχει εγκρίνει τις ακόλουθες κατ’ εξουσιοδότηση και εκτελεστικές πράξεις. Ο κατ’ εξουσιοδότηση κανονισμός (ΕΕ) 2018/414 συμπληρώνει την οδηγία 2014/90/ΕΕ όσον αφορά τον προσδιορισμό συγκεκριμένων στοιχείων εξοπλισμού πλοίων τα οποία μπορούν να επωφεληθούν από την ηλεκτρονική σήμανση. Μια ανάλυση κόστους-ωφέλειας σχετικά με τη χρήση της ηλεκτρονικής ετικέτας, με σκοπό τη συμπλήρωση ή την αντικατάσταση του πηδαλιόσχημου σήματος, η οποία διενεργήθηκε από την Επιτροπή, κατέδειξε ότι, λόγω της ηλεκτρονικής σήμανσης του εξοπλισμού πλοίων, οι κατασκευαστές αναμένεται ότι θα ωφεληθούν από τη βελτιωμένη πρόληψη της παραποίησης· οι πλοιοκτήτες και οι φορείς εκμετάλλευσης θα είναι σε θέση να εξασφαλίζουν την ιχνηλασιμότητα του εξοπλισμού και τον έλεγχο των αποθεμάτων· και ότι οι αρχές εποπτείας της αγοράς θα ωφεληθούν από την άμεση και εύκολη πρόσβαση στις σχετικές βάσεις δεδομένων, με τις οποίες θα βελτιωθούν οι έλεγχοι επαλήθευσης των πιστοποιητικών. Η ανάλυση κόστους-ωφέλειας καταλήγει στο συμπέρασμα ότι οι συνολικές επενδύσεις θα είναι περιορισμένες σε σύγκριση με τα προσδοκώμενα οφέλη και ότι το κόστος για τις αρμόδιες αρχές και τη βιομηχανία δεν θα είναι μεγάλο αφού θα υπάρχει δυνατότητα σταδιακής εθελοντικής εφαρμογής. Ο εκτελεστικός κανονισμός (ΕΕ) 2018/608 θεσπίζει τεχνικά κριτήρια για την ηλεκτρονική σήμανση όσον αφορά τον εξοπλισμό πλοίων. Επιπλέον, σύμφωνα με τις εκτελεστικές αρμοδιότητες που ανατίθενται από τον νομοθέτη, η Επιτροπή εγκρίνει μια εκτελεστική πράξη κάθε χρόνο η οποία περιλαμβάνει τους πιο πρόσφατους κανόνες όσον αφορά τις απαιτήσεις σχεδιασμού, κατασκευής και επιδόσεων και τα πρότυπα δοκιμών για τον εξοπλισμό πλοίων.